सरकारी जमीन पर अवैध कब्जा करने के मामले में सपा के पूर्व विधायक आरिफ अनवर हाशमी गिरफ्तार
उत्तर प्रदेश के बलरामपुर जिले में समाजवादी पार्टी के एक पूर्व विधायक को सरकारी जमीन पर अवैध कब्जा करने के लिए मामले में गिरफ्तार किया गया है।
बलरामपुर: उत्तर प्रदेश के बलरामपुर जिले में समाजवादी पार्टी के एक पूर्व विधायक को सरकारी जमीन पर अवैध कब्जा करने के लिए मामले में गिरफ्तार किया गया है। रिपोर्ट्स के मुताबिक, जिले की उतरौला विधानसभा सीट से विधायक रह चुके आरिफ अनवर हाशमी सरकारी जमीन पर अवैध कब्जे के मामले में पुलिस की गिरफ्त में आ गए हैं। विधायक पर आरोप है कि उन्होंने सरकारी जमीन पर कब्जा करके पेट्रोल पंप और कॉलेज का निर्माण कराया था। दूसरी तरफ विधायक आरिफ अनवर हाशमी का कहना है कि राजनीतिक द्वेष के चलते उनका उत्पीड़न किया जा रहा है।एक मामले की जांच कर रही है क्राइम ब्रांचपुलिस अधीक्षक देव रंजन वर्मा ने इस बारे में जानकारी देते हुए शनिवार को बताया कि सरकारी अभिलेखों में हेराफेरी करने और ग्राम समाज की भूमि पर अवैध कब्जा कर स्कूल बनाने के मामले में 2018 में एक मुकदमा पंजीकृत हुआ था। उन्होंने कहा कि इस मामले की जांच जिलाधिकारी कार्यालय द्वारा कराई गई और मामला सही पाया गया। उन्होंने कहा कि इस मामले में शनिवार को पूर्व विधायक आरिफ अनवर हाशमी को गिरफ्तार कर लिया गया। पूर्व विधायक के ऊपर धोखाधड़ी और सरकारी जमीन पर कब्जा करने के 2 मामले दर्ज हैं, जिनमें से एक मामले की जांच क्राइम ब्रांच द्वारा की जा रही है।पूर्व विधायक को न्यायिक हिरासत में भेजा गया जेलदेव रंजन वर्मा ने बताया कि समाजवादी पार्टी के पूर्व विधायक की गिरफ्तारी सादुल्ला नगर स्थित कार्यालय से की गई है। उन्होंने बताया कि इसके अलावा उनके और उनके भाई मारूफ अनवर हाशमी के नाम से जारी शस्त्र लाइसेंस के निरस्तीकरण की भी कार्यवाही की जा रही है। उन्होंने बताया कि पूर्व विधायक को गिरफ्तार कर अदालत में पेश किया गया जहां से उन्हें न्यायिक हिरासत में जेल भेज दिया गया। गौरतलब है कि आरिफ अनवर हाशमी वर्ष 2007 और 2012 में समाजवादी पार्टी के टिकट पर विधायक निर्वाचित हुए थे। पिछला विधान सभा चुनाव भी उन्होंने सपा के ही टिकट पर लड़ा था, लेकिन उन्हें हार का सामना करना पड़ा था।